b'\n_START_ARTICLE_\nK. A. Paasio\n_START_SECTION_\nTausta\n_START_PARAGRAPH_\nPaasion vanhemmat olivat merimies Vilhelm Hellst\xc3\xa9n ja Anna Gustava Nylund. H\xc3\xa4n p\xc3\xa4\xc3\xa4si ylioppilaaksi H\xc3\xa4meenlinnan lyseosta. H\xc3\xa4n tuli kirjoille Helsingin yliopistoon vuonna 1894, ja teologisen erotutkinnon h\xc3\xa4n suoritti vuonna 1898, ja samana vuonna h\xc3\xa4net my\xc3\xb6s vihittiin papiksi. H\xc3\xa4n oli vuodesta 1898 l\xc3\xa4htien naimisissa kansakoulunopettaja Ida Olivia Fagerlundin kanssa. Perheen poika, maanmittausinsin\xc3\xb6\xc3\xb6ri ja reservin v\xc3\xa4nrikki Viljo Paasio (1909-1939) kaatui talvisodassa joukueenjohtajana Uomaalla Laatokan koillisrintamalla.\n_START_SECTION_\nToiminta pappina\n_START_PARAGRAPH_\nPaasio oli erinomainen puhuja ja h\xc3\xa4nen juurensa olivat Jooseppi Mustakallion ja Frans Hannulan tavoin evankelisessa her\xc3\xa4tysliikkeess\xc3\xa4. H\xc3\xa4n toimi aktiivisesti Lounais-Suomen l\xc3\xa4hetysher\xc3\xa4tyksen piiriss\xc3\xa4, kuten my\xc3\xb6s edell\xc3\xa4 mainitut kaksi. Vuonna 1900, kun Helsingin L\xc3\xa4hetystalo vihittiin k\xc3\xa4ytt\xc3\xb6\xc3\xb6n, Paasio oli yksi juhlapuhujista._NEWLINE_Pappina Paasio toimi ensin Hollolan kirkkoherranapulaisena sitten Kylm\xc3\xa4kosken vt. kirkkoherrana.\n_START_SECTION_\nToiminta Suomen L\xc3\xa4hetysseurassa\n_START_PARAGRAPH_\nVuonna 1903 h\xc3\xa4nest\xc3\xa4 tuli l\xc3\xa4hetyskoulun kasvattajaopettaja, ja vuonna 1908 k\xc3\xa4yt\xc3\xa4nn\xc3\xb6ss\xc3\xa4 tuon koulun esimies, kun suurin osa esimiehen teht\xc3\xa4vist\xc3\xa4 siirrettiin Mustakalliolta Paasiolle. Paasio toimi v. 1907 alkaen jonkin aikaa L\xc3\xa4hetysseuran vt. varajohtajana Uno Paunun tilalla. Vuodesta 1916 l\xc3\xa4htien h\xc3\xa4n toimi my\xc3\xb6s l\xc3\xa4hetyslehtien eli Suomen L\xc3\xa4hetyssanomien ja Missionstidning f\xc3\xb6r Finlandin toimittajana._NEWLINE_Paasio toimi my\xc3\xb6s useiden vuosien ajan (1910\xe2\x80\x9312, 1918\xe2\x80\x9326) S\xc3\xb6rn\xc3\xa4isten kristillisen kansanopiston johtokunnan puheenjohtajana. L\xc3\xa4hetysseura oli t\xc3\xa4m\xc3\xa4n opiston ep\xc3\xa4virallinen, hengellinen taustaj\xc3\xa4rjest\xc3\xb6._NEWLINE_Paasio oli vuonna 1909 yksi L\xc3\xa4hetysseuran 50-vuotisp\xc3\xa4ivien p\xc3\xa4\xc3\xa4puhujista Helsingin uudella ty\xc3\xb6v\xc3\xa4entalolla. Vuonna 1910 h\xc3\xa4n oli yksi L\xc3\xa4hetysseuran edustajista Edinburghin maailmanl\xc3\xa4hetyskongressissa Skotlannissa. H\xc3\xa4n raportoi tuosta kongressista Kotimaa-lehdelle. Vuonna 1921 h\xc3\xa4n osallistui vastaavaan kongressiin Saksan Bremeniss\xc3\xa4 ja vuonna 1923 h\xc3\xa4n osallistui Pohjoismaiden L\xc3\xa4hetysneuvoston perustamiskokoukseen ja samana vuonna Englannin Oxfordissa Kansainv\xc3\xa4lisen L\xc3\xa4hetysneuvoston kokoukseen sek\xc3\xa4 seuraavana vuonna Birminghamiss\xc3\xa4 ja Kingsmeadiss\xc3\xa4 kansainv\xc3\xa4lisiin kokouksiin. H\xc3\xa4n osallistui my\xc3\xb6s Tukholmassa sek\xc3\xa4 yhteispohjoismaisiin l\xc3\xa4hetyskokouksiin v. 1925 Tukholmassa ja 1928 Helsingiss\xc3\xa4. H\xc3\xa4n my\xc3\xb6s edusti L\xc3\xa4hetysseuraa Virossa._NEWLINE_Paasio kannatti mannermaisia yhteyksi\xc3\xa4 l\xc3\xa4hetysty\xc3\xb6ss\xc3\xa4, ja ilmeisesti h\xc3\xa4n oli samaa mielt\xc3\xa4 saksalaisten kanssa siit\xc3\xa4, ett\xc3\xa4 amerikkalaiset alensivat l\xc3\xa4hetysty\xc3\xb6n propagandan tasolle. H\xc3\xa4n arvosteli amerikkalaisten \xe2\x80\x9dpintapuolista ratsionalismia\xe2\x80\x9d ja arvosti esim. S\xc3\xb8ren Kierkegaardin ajattelua.\n_START_SECTION_\nApulaisjohtajana ja l\xc3\xa4hetysjohtajana\n_START_PARAGRAPH_\n1920-luvulla Paasiosta tuli L\xc3\xa4hetysseuran apulaisjohtaja ja vuonna 1934 l\xc3\xa4hetysjohtaja. H\xc3\xa4n oli tuolloin kuitenkin jo korkeassa i\xc3\xa4ss\xc3\xa4, 64-vuotias, ja h\xc3\xa4nt\xc3\xa4 vaivasi astma. Paasio kuoli jo puolitoista vuotta virkaan astumisen j\xc3\xa4lkeen vilustuttuaan pahasti entisen apulaisjohtajan Hannu Haahden hautajaisissa. L\xc3\xa4hetysjohtajana h\xc3\xa4n ei tehnyt mit\xc3\xa4\xc3\xa4n merkitt\xc3\xa4vi\xc3\xa4 muutoksia edelt\xc3\xa4j\xc3\xa4ns\xc3\xa4 Matti Tarkkasen linjaan. \xe2\x80\x9d[P]\xc3\xa4\xc3\xa4kysymyksiss\xc3\xa4 ajattelimme samalla lailla\xe2\x80\x9d.'